b'\n_START_ARTICLE_\nChihuahua (hund)\n_START_SECTION_\nOpprinnelse og alder\n_START_PARAGRAPH_\nHunderasen har f\xc3\xa5tt sitt navn etter det meksikanske distriktet (en stat i Mexico) der man regner den for \xc3\xa5 ha oppst\xc3\xa5tt. At det er en gammel hund er det liten tvil om, men akkurat n\xc3\xa5r og hvor den oppsto, og hvordan, vet man mindre om. Den kan ha blitt f\xc3\xb8rt til Mexico fra Kina eller Egypt, men det er mer trolig at den nedstammer fra forfedre som levde blant aztekerne. De ans\xc3\xa5 denne lille hunden for \xc3\xa5 v\xc3\xa6re hellig, selv om de spiste den fra tid til annen. Den ble nemlig b\xc3\xa5de ansett som et \xc2\xabhellig m\xc3\xa5ltid og samtidig ofret til gudene. Den skal ogs\xc3\xa5 ha blitt sett p\xc3\xa5 som lykkebringende._NEWLINE_F\xc3\xb8rste gang man registrerte chihuahua som en rasehund var i 1884, da meksikanske forretningsfolk begynte \xc3\xa5 selge slike hunder til turister. Det var slik rasen kom til USA mot slutten av 1800-tallet. Rasen ble trolig f\xc3\xb8rt til Europa av spanske konkvistadorer alt p\xc3\xa5 1500-tallet, men blir f\xc3\xb8rst regnet som etablert her etter andre verdenskrig. Den ble som s\xc3\xa5dan anerkjent som egen rase av United Kennel Club i 1948. FCI anerkjente den f\xc3\xb8rst i 1995._NEWLINE_Til Norge kom rasen f\xc3\xb8rst omkring 1960, men den utviklet seg ikke s\xc3\xa6rlig mye f\xc3\xb8r p\xc3\xa5 1970-tallet. I dag blir den en stadig mer popul\xc3\xa6r rase i vesten, der s\xc3\xa6rlig kjendiser som Paris Hilton, Britney Spears og Jessica Simpson har gjort disse sm\xc3\xa5hundene til et slags statussymbol \xc3\xa5 eie. Miniatyrhundene kalles gjerne \xc2\xabteacup\xc2\xbb (tekopp) n\xc3\xa5r de veier mindre enn 1,5\xc2\xa0kg, og hunder med den \xc2\xabrette\xc2\xbb stamtavlen kan koste opp mot 20\xc2\xa0000 kroner.\n_START_SECTION_\nUtseende, anatomi og fysikk\n_START_PARAGRAPH_\nChihuahua er en sylindrisk, kompakt og muskul\xc3\xb8s, men sv\xc3\xa6rt liten hund. Hodet er ganske rundt og skallen n\xc3\xa6rmest epleformet. Den har trekantede, spisse st\xc3\xa5\xc3\xb8rer med god avstand mellom. Den har en markert stopp mellom snutepartiet, som er kort, og hodeskallen og \xc3\xb8ynene er bredt ansatte. Halen er flat og bred (beverhale), og ikke rund (rottehale), den er middels lang og b\xc3\xa6res i en bue over ryggen eller hengende ned langs siden. Grisehale er ikke \xc3\xb8nskelig. Beina er forholdsvis korte, potene sm\xc3\xa5 og ovale med godt skilte t\xc3\xa6r, som har ganske lange og fortvoksende kl\xc3\xb8r._NEWLINE_Chihuahua er lengre enn den er h\xc3\xb8y og kommer i to varianter: korth\xc3\xa5ret og langh\xc3\xa5ret. Den korth\xc3\xa5rede varianten er den mest vanlige. Den langh\xc3\xa5rede har middels lange b\xc3\xb8lgede dekkh\xc3\xa5r. Alle farger og kombinasjoner er tillatt, med unntak av Merle. De mest popul\xc3\xa6re fargene ser imidlertid ut til \xc3\xa5 v\xc3\xa6re lys gulbrun, sjokoladebrun, hvit, kremfarget, s\xc3\xb8lvgr\xc3\xa5, r\xc3\xb8dbrun (tan) og sort. Ofte med tegninger i andre nyanser/farger._NEWLINE_Vekten skal ligge p\xc3\xa5 0,5\xe2\x80\x933\xc2\xa0kg, men 1,5-2,5\xc2\xa0kg er mest vanlig i Skandinavia. Det er imidlertid en viss uenighet kennelklubbene i mellom hva idealvekten skal v\xc3\xa6re. The Kennel Club (Storbritannia) sier 1-1,8\xc2\xa0kg, mens NKK (FCI) sier 1,5\xe2\x80\x933\xc2\xa0kg. American Kennel Club (USA) sier kun noe om maksimalvekten, som der ikke m\xc3\xa5 overstige 2,7\xc2\xa0kg. H\xc3\xb8yden er normalt 16\xe2\x80\x9320\xc2\xa0cm._NEWLINE_"Teacup Chihuahua" er en misvisende oppdiktet beskrivelse av for sm\xc3\xa5, og oftest syke hunder. Det er ingenting som egentlig heter dette. Beskrivelsen ble brukt for \xc3\xa5 selge mer valper, av useri\xc3\xb8se oppdrettere/valpefabrikker som plasserte hundene i tekopper og reklamerte med at de var ekstra sm\xc3\xa5, s\xc3\xa5 sm\xc3\xa5 at de passet i en tekopp. Disse hundene hadde oftest alvorlige sykdommer, som f.eks vannhode, som var \xc3\xa5rsak til manglende vekst.\n_START_SECTION_\nBruksomr\xc3\xa5de\n_START_PARAGRAPH_\nChihuahua ble i utgangspunktet brukt som vakthund. Derfor kan en chihuahua fort bli gneldrete uten riktig oppdragelse. Chihuahua er en praktisk og sv\xc3\xa6rt sosial hund, men den har ogs\xc3\xa5 rukket \xc3\xa5 bli en popul\xc3\xa6r utstillingshund. Den har s\xc3\xa5gar kvaliteter som vakthund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nRasen er ikke p\xc3\xa5 langt n\xc3\xa6r s\xc3\xa5 skj\xc3\xb8r som man skulle tro. Den er t\xc3\xb8ff, modig og p\xc3\xa5g\xc3\xa5ende energisk, men ogs\xc3\xa5 sv\xc3\xa6rt livlig og relativt selvstendig. Mange hevder at den har en terrier-lignende framferd. Disse sm\xc3\xa5 hundene blir gjerne sv\xc3\xa6rt hengivne overfor sine eiere, men gjerne noe skeptiske til fremmede. Den kan v\xc3\xa6re noe dominant overfor andre hunder. Den fungerer fint som familiehund og  kan like seg godt sammen med barn, s\xc3\xa5fremt den blir tilstrekkelig sosialisert.\n_START_SECTION_\nHelseproblemer\n_START_PARAGRAPH_\nRasen har ofte bitt- og tannfeil, og som miniatyrhunder flest, er de spesielt utsatt for d\xc3\xa5rlig tannhelse. Det anbefales \xc3\xa5 pusse hundens tenner hver dag._NEWLINE_Rasen er stort sett frisk, men blant helseproblemer hos rasen er arvelige defekter i kneleddene (patellaluksasjon), Luftr\xc3\xb8rskollaps,Vannhode,epilepsi, allergi, Legg-perthes, Syringomyelia og \xc3\xb8yesykdommmer. Rasen er ikke mer disponert for helseproblemer enn andre miniatyrhunder. Rasen trenger ofte assistanse ved f\xc3\xb8dsel og valpene blir ofte f\xc3\xb8dt ved hjelp av keisersnitt. Hundene blir p\xc3\xa5 samme m\xc3\xa5te som menneskebarn f\xc3\xb8dt med \xc3\xa5pen fontanel. Dette er et bl\xc3\xb8tt parti i hodet, som i noen tilfeller aldri vil gro helt igjen hos hundene. \xc3\x85pen fontanell ble en ustillingsfeil for f\xc3\xa5 \xc3\xa5r siden. _NEWLINE_Om du vurderer kj\xc3\xb8pe en valp, anbefales det at du kj\xc3\xb8per den fra en seri\xc3\xb8s oppdretter som f\xc3\xb8lger avlsanbefalningene fra NKK og raseklubben, at du f\xc3\xa5r m\xc3\xb8te hunden f\xc3\xb8r du kj\xc3\xb8per den og at du f\xc3\xa5r m\xc3\xb8te valpens mor. Evt. Atferdsproblemer er sv\xc3\xa6rt arvelig. NKK har helsekrav for registrering av rasen, det er alltid av mange grunner tryggere \xc3\xa5 kj\xc3\xb8pe en hund med stamtavle.'